CELEX: 62020TN0583
Language: el
Date: 2020-09-23 00:00:00
Title: Υπόθεση T-583/20: Προσφυγή της 23ης Σεπτεμβρίου 2020 — Italia Wanbao-ACC κατά Επιτροπής

9.11.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 378/41
            
         
      Προσφυγή της 23ης Σεπτεμβρίου 2020 — Italia Wanbao-ACC κατά Επιτροπής
      (Υπόθεση T-583/20)
      (2020/C 378/52)
      Γλώσσα διαδικασίας: η ιταλική
      
         Διάδικοι
      
      
         Προσφεύγουσα: Italia Wanbao-ACC Srl (Borgo Valbelluna, Ιταλία) (εκπρόσωποι: P. Ferrari και F. Filì, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση της Ευρωπαϊκής Επιτροπής της 15ης Μαΐου 2020, υπόθεση M.8947, Nidec/Whirlpool (Embraco Business), C(2020) 3118 τελικό, δημοσιευθείσα στις 14 Ιουλίου 2020 (στο εξής: απόφαση 2), στο σύνολό της.
               
            
                  —
               
               
                  
                     Επικουρικώς
                  
               
            
                  —
               
               
                  να ακυρώσει την απόφαση 2 στο μέτρο που διατάσσει την άρση (waiver) της απαγόρευσης επανάκτησης κατά το σημείο 5 των δεσμεύσεων, σε σχέση με στοιχεία του ενεργητικού, διπλώματα ευρεσιτεχνίας, δικαιώματα διανοητικής ιδιοκτησίας, τεχνογνωσία, δικαιώματα σχετικά με τεχνολογία, αναπτυξιακά σχέδια, συμβάσεις και σχέσεις με πελάτες και προμηθευτές, καταλόγους πελατών, άλλα δεδομένα και πληροφορίες και το προσωπικό, που συνδέονται με την έκδοση VSD της σειράς Delta.
               
            
                  —
               
               
                  
                     Σε κάθε περίπτωση
                  
               
            
                  —
               
               
                  να καταδικάσει την Επιτροπή στα δικαστικά έξοδα·
               
            
                  —
               
               
                  να λάβει κάθε κατάλληλο μέτρο.
               
            
         Λόγοι ακυρώσεως και κύρια επιχειρήματα
      
      Η προσφυγή στρέφεται κατά της απόφασης της Επιτροπής της 15ης Μαΐου 2019, με την οποία η Επιτροπή ήρε τον όρο της «μη επανάκτησης» από τους όρους σχετικά με την απόκτηση από την Nidec Corporation του ελέγχου του τομέα των συμπιεστών ψύξης που ανήκει στη Whirlpool Corporation [υπόθεση M.8947 — Nidec/Whirlpool (EMBRACO BUSINESS)], όρος που ετέθη στην απόφαση της 12ης Απριλίου 2019, με την οποία η πράξη κρίθηκε συμβατή με την εσωτερική αγορά, πλην όμως υπό προϋποθέσεις.
      Προς στήριξη της προσφυγής της, η προσφεύγουσα προβάλλει τέσσερις λόγους.
      
                  1.
               
               
                  Ο πρώτος και ο δεύτερος λόγος αφορούν εσφαλμένη εφαρμογή και ερμηνεία των κανόνων δικαίου καθώς και παραμόρφωση των αποδεικτικών στοιχείων.
                  
                              —
                           
                           
                              Η προσφεύγουσα υποστηρίζει συναφώς ότι τροποποίηση των δεσμεύσεων διαρθρωτικού χαρακτήρα, όπως εν προκειμένω, μπορεί να εγκριθεί από την Επιτροπή αποκλειστικά και μόνον σε εξαιρετικές περιπτώσεις, ήτοι όταν οι συνθήκες της αγοράς έχουν αλλάξει (i) σε σημαντικό βαθμό, (ii) κατά μόνιμο και (iii) απρόβλεπτο τρόπο. Απαιτείται επίσης (iv) να μην υφίσταται πλέον το ζήτημα σχετικά με τον ανταγωνισμό το οποίο οδήγησε στην έκδοση της πράξης. Οι προϋποθέσεις υπό στοιχεία (i) έως (iv) πρέπει να συντρέχουν σωρευτικά. Πλην όμως, καμία από αυτές δεν πληρούται εν προκειμένω.
                           
                        
                              —
                           
                           
                              Όσον αφορά της προϋποθέσεις περί σημαντικής μεταβολής της αγοράς υπό στοιχείο (i) και περί μη ύπαρξης του ζητήματος σχετικά με τον ανταγωνισμό που συνδέονται με τις δεσμεύσεις υπό στοιχείο (iv), από την ανάλυση των αποδεικτικών στοιχείων που διεξήγαγε η Επιτροπή προκύπτει κατά την προσφεύγουσα παραμόρφωση αυτών, η δε ερμηνεία και εκτίμησή τους είναι όλως ανορθολογική.
                           
                        
            
                  2.
               
               
                  Ο τρίτος και ο τέταρτος λόγος ακυρώσεως αφορούν ανεπαρκή εξέταση και αιτιολόγηση και αντίφαση με τις προηγούμενες αποφάσεις.
                  
                              —
                           
                           
                              Η προσφεύγουσα υποστηρίζει επ αυτού ότι η ανάλυση των μεριδίων αγοράς που περιέχεται στην απόφαση επικεντρώνεται μόνο στα στοιχεία σχετικά με τον όγκο των πωλήσεων και παραβλέπει εκείνα σχετικά με την αξία των πωλήσεων. Η προσέγγιση αυτή όχι μόνο έχει ως αποτέλεσμα μερική ανάλυση, αλλά, κατά τα φαινόμενα, αντιτίθεται επίσης στην απόφαση της Επιτροπής της 12ης Απριλίου 2019, υπόθεση M.8947, C(2019) 2734 τελικό.
                           
                        
                              —
                           
                           
                              Υποστηρίζει επίσης, όσον αφορά τα δεδομένα σχετικά με τα μερίδια αγοράς, ότι η απόφαση βασίζεται αποκλειστικά στις εκτιμήσεις που παρέσχε η Nidec, ήτοι μία μόνον από τους οικονομικούς φορείς, που αποτελεί μάλιστα ένα από τα άμεσα ενδιαφερόμενα μέρη. Η Επιτροπή όφειλε, εντούτοις, να συλλέξει δεδομένα και από άλλους οικονομικούς φορείς (μέσω αιτημάτων παροχής πληροφοριών καλούμενων market test).